
Prognosztikus jellemzők reprodukálhatósági vizsgálata tüdő laphámcarcinoma eseteiben

Kulcsszavak: prognózis; reprodukálhatóság; tüdő; laphámrák
Bevezetés: A tüdő laphámcarcinoma esetében jelenleg is kutatott prognosztikus markerek a tumor
budding (TB), a sejtmagi átmérő (ND), a magányos tumorsejt invázió (SCI), illetve a légúti terjedés
(STAS).
Célkitűzés: Vizsgálatunk célja, a TB, az ND, az SCI és a STAS reprodukálhatóságának vizsgálata
hematoxilin-eozin festett metszetek segítségével.
Anyag és módszerek: Vizsgálatunkba 2011 és 2023 között, az SZTE Sebészeti Klinikán műtött, a
Pathologiai Intézetben leletezett, laphámcarcinomával kórismézett eseteket vontunk be. Az eseteket
véletlenszerűen választottuk ki. Kizárási kritérium az értékelhetetlen, kifakult metszet volt. A TB, az
SCI és a STAS jelenlétét, illetve az ND mértékét esetenként egy reprezentatív metszeten vizsgálta
három értékelő. Eredményeinket intraclass korrelációval elemeztük.
Eredmények: Vizsgálatunkban 119 eset szerepelt, melyek közül 76 férfi, 43 nő volt. A medián életkor
66,2 év volt. Összesen 97 lobectomia és 22 sublobectomia történt. Hetven esetben jobb, 49 esetben
bal oldali reszekció történt. Hatvanhárom elszarusodó, 51 el nem szarusodó, 4 basaloid, 1
lymphoepithelialis carcinoma elemzése történt. A STAS (ICC: 0,92 95%CI: 0,88-0,95) kiváló, a TB (ICC:
0,87 95%CI: 0,80-0,92) és az SCI (ICC: 0,76 95%CI: 0,62-0,85) jó, míg az ND (ICC: 0,69 95%CI: 0,52-
0,80) közepes reprodukálhatóságot mutatott.
Megbeszélés: A TB, az ND, az SCI és a STAS prognosztikus szerepe egyre fontosabb a tüdő
laphámcarcinomák esetén. Sőt egyes jellemzőket már grádusbeosztás ajánlások is figyelembe veszik.
Eredményeink szerint a STAS kiváló, a TB és az SCI jól reprodukálható. Az ND megállapításánál az
értékelők képzése csökkentheti a diszkrepanciákat.



